钦定古今图书集成/明伦汇编/氏族典/第268卷 > 王岩叟
## 钦定古今图书集成/明伦汇编/氏族典/第268卷 > 王岩叟

按《宋史王岩叟传》：“岩叟字彦霖，大名清平人。仁宗初，
置明经科，岩叟年十八，乡举、省试、廷对皆第一。调栾
城簿，弃官归养。熙宁中，韩琦留守北京，以为贤，辟管
勾国子监。哲宗即位，用刘挚荐，为监察御史。时六察
尚未言事，岩叟入台之明日，即上书极陈时事。迁左
司谏兼权给事中，迁侍御史。坐张舜民事，改起居舍”
人，不拜，以直集贤院知齐州。明年，复以起居舍人召，
进枢密都承旨。湖北诸蛮互出扰边，无有宁岁，岩叟
请专以疆事委荆南唐义问，后遂安辑。质孤、胜如二
堡，汉赵充国留屯之所，延帅欲以与夏，苏辙主其议。
岩叟曰：“形势之地，岂可轻弃？”遂止。权知开封府。元祐
六年，拜枢密直学士。宰相刘挚、右丞苏辙以人言求
避位，岩叟曰：“元祐之初，排斥奸邪，缉熙圣治，挚与辙
之功居多。愿深察谗毁之意，重惜腹心之人。”两宫然
之。后挚竟为御史郑雍所击，岩叟连上疏论救，挚去
位，御史遂指为党，罢为端明殿学士、知郑州。明年，徙
河阳，数月卒。